Afleggings: Mantashe ontevrede oor mynmaatskappy se benaderingGwede Mantashe. Argieffoto: Werner Beukes/SAPA Gwede Mantashe, minister van minerale hulpbronne, het Maandag gesê hy glo die mynmaatskappy Gold Fields tree nie in goeder trou op rakende sy voorgenome massiewe afleggingsproses nie. Gold Fields het verlede week gesê hy verloor tans R6 miljoen per dag nadat werkers wat lede van die National Union of Mineworkers (NUM) is vroeër vandeesmaand begin staak het. Gold Fields wil ongeveer 1 100 werknemers en 400 kontrakteurs by sy South Deep-myn in Gauteng aflê ná voortgesette verliese die afgelope vyf jaar. Mantashe het Maandagaand met die bestuur van Gold Fields vergader in ŉ poging om die huidige dooiepunt op te los. Hy het ná die vergadering gesê hy is nie tevrede met die maatskappy se reaksie op die afleggings nie. “Ons glo nie die maatskappy tree in goeder trou op nie. Hulle het eenvoudig ŉ afmerk-oefening vir nakomingsdoeleindes aan die gang gesit. Dit is ŉ onrusbarende benadering dié en ons is ongelukkig met die manier waarop die proses hom tot dusver ontvou het,” het Mantashe gesê. “Ons moedig werkgewers in die bedryf aan om verantwoordelik op te tree aangesien ons met mense se lewe werk wanneer daar oor afleggings gepraat word, nie bloot getalle nie.” Mantashe het gesê die departement het in Augustus begin om met Gold Fields te beraadslaag om alternatiewe te vind vir die maatskappy se voorgestelde afleggingsplan. Hy het bygevoeg dit is baie kommerwekkend wanneer ŉ staking in die sektor uitgerek word omdat dit ŉ nadelige uitwerking op die ekonomie het.